รัฐบาลไทย-ข่าวทำเนียบรัฐบาล-กระทรวงคมนาคมเยียวยาและให้ความช่วยเหลือประชาชนและผู้ประกอบการขนส่งที่ได้รับผลกระทบจากการแพร่ระบาดของโรคติดเชื้อไวรัส COVID-19 [กระทรวงคมนาคม]
วันพฤหัสบดีที่ 16 เมษายน 2563
กระทรวงคมนาคมเยียวยาและให้ความช่วยเหลือประชาชนและผู้ประกอบการขนส่งที่ได้รับผลกระทบจากการแพร่ระบาดของโรคติดเชื้อไวรัส COVID-19 [กระทรวงคมนาคม]
กระทรวงคมนาคมเยียวยาและให้ความช่วยเหลือประชาชนและผู้ประกอบการขนส่งที่ได้รับผลกระทบจากการแพร่ระบาดของโรคติดเชื้อไวรัส COVID-19
ฉบับที่ 388/2563
กระทรวงคมนาคมเยียวยาและให้ความช่วยเหลือประชาชนและผู้ประกอบการขนส่งที่ได้รับผลกระทบจากการแพร่ระบาดของโรคติดเชื้อไวรัส COVID-19
นายชัยวัฒน์ ทองคําคูณ ปลัดกระทรวงคมนาคม ร่วมแถลงข่าวของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) เกี่ยวกับมาตรการเยียวยาและช่วยเหลือประชาชนที่ได้รับผลกระทบจากการแพร่ระบาดของโรคฯ ในส่วนของกระทรวงคมนาคม ในวันที่ 15 เมษายน 2563 ณ ตึกสันติไมตรี ทําเนียบรัฐบาล ว่า เนื่องจากสถานการณ์การแพร่ระบาดของโรคติดเชื้อไวรัส COVID-19 ในประเทศไทย ที่ผ่านมารัฐบาลได้มีแนวทางการป้องกัน ยับยั้งการแพร่ระบาดของโรคฯ ด้วยการจํากัด และควบคุมการเดินทางของประชาชน โดยเฉพาะในระบบขนส่งสาธารณะ รวมทั้งมาตรการเว้นระยะห่างทางสังคม (Social Distancing) และส่งเสริมการทํางานจากที่บ้าน (Work From Home) ส่งผลให้ปริมาณผู้ใช้บริการระบบขนส่งลดลง ผู้ประกอบการด้านคมนาคมขนส่งประสบปัญหาขาดสภาพคล่องและเกิดการเลิกจ้างแรงงาน กระทรวงคมนาคมจึงได้มีมาตรการดูแลและเยียวยาผู้ประกอบการที่ได้รับผลกระทบจากการแพร่ระบาดของโรคฯ ในทุกรูปแบบการเดินทาง เพื่อให้ผู้ประกอบการสามารถดําเนินกิจการให้บริการด้านคมนาคมขนส่ง ตลอดจนกิจการเชิงพาณิชย์ที่เกี่ยวข้องได้อย่างต่อเนื่อง และไม่เกิดผลกระทบต่อประชาชนผู้ใช้บริการระบบคมนาคมขนส่งดังนี้
1. ลดค่าธรรมเนียมการใช้บริการภายในสนามบิน 28 แห่ง เพื่อเยียวยาและช่วยเหลือผู้ประกอบการภายในสนามบินและสายการบิน
1.1 กรมท่าอากาศยาน (ทย.) และบริษัท ท่าอากาศยานไทย จํากัด (มหาชน) (ทอท.) ปรับลดค่าบริการสนามบินที่สายการบินถูกเรียกเก็บจากผู้ประกอบการท่าอากาศยาน ประกอบด้วย การปรับลดค่าบริการขึ้น - ลงของอากาศยาน (Landing charge) และค่าบริการที่เก็บอากาศยาน (Parking charge) ลงร้อยละ 50 สําหรับเที่ยวบินภายในประเทศและเที่ยวบินระหว่างประเทศที่ทําการบินเข้าหรือออกประเทศกลุ่มเสี่ยง โดยมีผลตั้งแต่วันที่ 1 เมษายน - 31 ธันวาคม 2563 และปรับลดค่าใช้จ่ายที่สนามบินอย่างอื่น ซึ่งมีผลต่อต้นทุนของผู้ประกอบการสายการบินสัญชาติไทยตามความเหมาะสม เช่น ค่าเช่าพื้นที่สํานักงาน เป็นต้น โดยมีผลตั้งแต่วันที่ 1 เมษายน - 31 ธันวาคม 2563
1.2 ทย. ลดค่าเช่าพื้นที่ลงร้อยละ 50 จากราคาค่าเช่าที่เพิ่งปรับขึ้นสําหรับผู้ประกอบการที่ได้รับผลกระทบจากการลดลงของผู้โดยสาร โดยที่อัตราการจัดเก็บค่าเช่าหลังหักส่วนลดต้องไม่ต่ํากว่าอัตราที่กรมธนารักษ์กําหนด ตั้งแต่เดือนมีนาคม - สิงหาคม 2563 เป็นระยะเวลา 6 เดือน
1.3 ทอท. ปรับลดค่าผลประโยชน์ตอบแทนให้กับผู้ประกอบการเชิงพาณิชย์ภายในสนามบินในอัตราร้อยละ 20 ของค่าผลประโยชน์ตอบแทนตามสัญญาตั้งแต่วันที่ 1 กุมภาพันธ์ 2563 - 31 มกราคม 2564
1.4 บริษัท วิทยุการบินแห่งประเทศไทย จํากัด ปรับลดค่าบริการการเดินอากาศ (Air navigation service charge) ที่ถูกเรียกเก็บจากผู้ให้บริการการเดินอากาศ ร้อยละ 50 สําหรับเที่ยวบินภายในประเทศ และร้อยละ 20 สําหรับเที่ยวบินระหว่างประเทศที่ทําการบินเข้าหรือออกประเทศกลุ่มเสี่ยง
1.5 สํานักงานการบินพลเรือนแห่งประเทศไทยปรับลดค่าธรรมเนียมการเข้าหรือออกนอกประเทศ (Regulatory fee) ที่เรียกเก็บจากสายการบินตามจํานวนผู้โดยสาร จากเดิมคนละ 15 บาท เหลือคนละ 10 บาท สําหรับเที่ยวบินระหว่างประเทศที่ทําการบินเข้าหรือออกประเทศกลุ่มเสี่ยง
สําหรับมาตรการทางการเงินได้ขยายระยะเวลาการชําระหนี้ (Credit terms) ค่าบริการ ค่าภาระ หรือเงินตอบแทนที่สายการบินถูกเรียกเก็บจากผู้ประกอบการท่าอากาศยานผู้ให้บริการการเดินอากาศ และผู้ประกอบการจําหน่ายและให้บริการเติมน้ํามันเชื้อเพลิงอากาศยาน รวมทั้งจัดหาแหล่งเงินทุนเพื่อให้เงินกู้ดอกเบี้ยต่ํา เพื่อให้ความช่วยเหลือทางการเงินแก่ผู้ประกอบการในอุตสาหกรรมการท่องเที่ยว เช่น สายการบิน โรงแรม และภาคบริการต่าง ๆ
2. การดูแลและเยียวยาผู้เช่าพื้นที่ของการรถไฟฟ้าขนส่งมวลชนแห่งประเทศไทย (รฟม.)
รฟม. ยกเว้นค่าปรับกรณีผู้เช่าผิดนัดชําระค่าตอบแทนภายในระยะเวลาที่กําหนด โดยเริ่มตั้งแต่งวดชําระค่าตอบแทนวันที่ 7 และ 25 มีนาคม 2563 เป็นต้นไป และชําระค่าสาธารณูปโภคในอัตราปกติตามใบแจ้งหนี้ที่ได้รับจาก รฟม. ดังนี้
2.1 ผู้เช่าพื้นที่ที่ถูกสั่งปิดตามประกาศกรุงเทพมหานคร/รัฐบาล ให้ยกเว้นการชําระค่าตอบแทนการใช้พื้นที่ ค่าภาษีที่ดินและสิ่งปลูกสร้าง ค่าบริการ และค่าบํารุงรักษาส่วนกลาง เป็นเวลา 2 เดือน หรือพิจารณาขยายระยะเวลาตามสถานการณ์
2.2 ผู้เช่าพื้นที่ที่สามารถดําเนินธุรกิจได้ตามปกติแต่มีผู้ใช้บริการลดลง ให้ลดค่าตอบแทนการใช้พื้นที่ค่าภาษีที่ดินและสิ่งปลูกสร้าง ค่าบริการ และค่าบํารุงรักษาส่วนกลาง ร้อยละ 50 เป็นระยะเวลา 4 เดือน หรือพิจารณาขยายระยะเวลาตามสถานการณ์ หากผู้เช่าชําระค่าตอบแทนตามใบแจ้งหนี้ให้บันทึกค่าตอบแทนในใบเสร็จรับเงินเป็นค่าตอบแทนจํานวน 2 เดือน
2.3 ผู้เช่าพื้นที่ที่ไม่อยู่ในเกณฑ์ได้รับมาตรการดูแลและเยียวยา ให้ชําระค่าตอบแทนการใช้พื้นที่ ค่าภาษีที่ดินและสิ่งปลูกสร้าง ค่าบริการ และค่าบํารุงรักษาส่วนกลาง และค่าสาธารณูปโภค ในอัตราปกติตามใบแจ้งหนี้ที่ได้รับจาก รฟม.
2.4 ผู้เช่าพื้นที่ชําระค่าตอบแทนงวดเดียวตลอดอายุสัญญา/การอนุญาต รฟม. จะเปลี่ยนแปลงกําหนดระยะเวลาการใช้พื้นที่ในภายหลัง
3. การช่วยเหลือผู้ประกอบการขนส่งและผู้ประกอบการอาชีพขับรถสาธารณะ ให้พักชําระหนี้ได้ 3 - 6 เดือน และขอขยายเวลาชําระหนี้ออกไปได้ไม่เกิน 96 เดือน
3.1 มาตรการเกี่ยวกับการพักชําระหนี้/ขยายระยะเวลาชําระหนี้ (มีผลแล้ว) โดยกรมการขนส่งทางบกได้ประชุมร่วมกับหน่วยงานที่เกี่ยวข้อง ได้แก่ สมาคมธุรกิจเช่าซื้อไทย สํานักงานคณะกรรมการกํากับและส่งเสริมการประกอบธุรกิจประกันภัย สมาคมประกันวินาศภัยไทย เมื่อวันที่ 6 มีนาคม 2563 และประชุมร่วมกับผู้ให้บริการระบบติดตามรถ (GPS Vendor) เมื่อวันที่ 19 มีนาคม 2563 ได้มีมาตรการและแนวทางการเยียวยาผู้ประกอบการขนส่ง ดังนี้
- สถาบันการเงินภายใต้การกํากับดูแลของธนาคารแห่งประเทศไทยกําหนดมาตรการพักชําระหนี้ผู้ประกอบการขนส่งที่เช่าซื้อรถสูงสุดเป็นระยะเวลา 6 เดือน และสามารถขอขยายระยะเวลาชําระหนี้สูงสุดได้ไม่เกิน 96 เดือน (ผ่อนชําระหนี้ทั้งหมดไม่เกิน 8 ปี)
- บริษัท ลีสซิ่ง (Non Bank) มาตรการและเงื่อนไขการพักชําระหนี้/การปรับปรุงโครงสร้างหนี้/การลดอัตราดอกเบี้ยและค่าธรรมเนียม เป็นไปตามเงื่อนไขและศักยภาพของแต่ละบริษัท
3.2 มาตรการคืนเบี้ยประกันภัย/การขยายระยะเวลาคุ้มครอง (มีผลแล้ว) โดยสํานักงานคณะกรรมการกํากับและส่งเสริมการประกอบธุรกิจประกันภัย ได้กําหนดมาตรการเพื่อบรรเทาผลกระทบสําหรับผู้ประกอบการขนส่งจากการแพร่ระบาดของโรคติดเชื้อไวรัส (COVID-19 ให้สามารถขอรับเบี้ยประกันภัยคืน โดยการแจ้งหยุดใช้รถไม่น้อยกว่า 30 วัน หรือนําเบี้ยประกันภัยที่ได้รับมาขยายระยะเวลาคุ้มครองตามกรมธรรม์ โดยมีขั้นตอน ดังนี้
ขั้นตอนที่ 1 : แจ้งหยุดใช้รถ ณ สํานักงานขนส่งที่อยู่ในความรับผิดชอบ
ขั้นตอนที่ 2 : ติดต่อบริษัทประกันภัยขอรับเบี้ยประกันที่เหลือคืน หรือ
ขั้นตอนที่ 3 : นําเบี้ยประกันที่เหลือมาขยายระยะเวลาคุ้มครองเมื่อแจ้งใช้ใหม่